Plaaslike diamant sal in VSA geslyp word | Netwerk24
Plaaslike diamant sal in VSA geslyp word
Benu Meintjes, ’n oud-leerling aan die Hoërskool Diamantveld, het ’n buitelandse studiebeurs vir sy prestasies op die atletiekbaan ontvang. Foto: Christiaan Cloete
’n Oud-leerling aan die Hoërskool Diamantveld, wat verlede jaar die land se tartanbane aan die brand gehardloop het, is op pad na Amerika nadat hy met sy prestasies op die atletiekbaan en in akademie vir homself ’n studiebeurs by ’n vooraanstaande Amerikaanse kollege ingepalm het.
Benu Meintjes, wat verlede jaar aan Diamantveld matrikuleer het en met ’n oorbruggingsjaar besig is, sluit later vanjaar by die Hillsdale College, ’n private kollege in Michigan, aan. Hier gaan hy ’n vierjaarkursus in rekeningkunde doen en atletiek beoefen. Hy is vir die studiebeurs gekies op grond van sy akademiese prestasie (sewe onderskeidings in matriek) en op die atletiekbaan gedurende sy hoërskoolloopbaan. Benu het verlede jaar ’n bronsmedalje by Atletiek Suid-Afrika se baan- en veldjeugbyeenkoms verwerf toe hy in 47.57 derde in die 400 m-eindronde vir o.20-seuns geëindig het. Hy spog met ’n persoonlike beste tyd van 11.09 vir die 100 m-naelloop (wat hy in 2016 opgestel het) en 21.72 in die 200 m-naelloop (2017).